**Ratchet & Clank** on Insomniac Gamesin kehittämä ja Sonyn julkaisema tasohyppely/ammuntapeli. Peli julkaistiin vuonna 2002 PlayStation 2:lle, ja se on ensimmäinen peli *Ratchet & Clank* -pelisarjassa.

Peli lähtee liikkeelle, kun Lombax-rotuinen mekaanikko Ratchet tapaa kotiplaneetallaan Clank-nimisen robotin. Clank saa selville, että blarg-nimistä rotua edustava puheenjohtaja Drek suunnittelee luovansa rodulleen uuden planeetan tuhoamalla muita planeettoja ja käyttämällä niiden osia. Clank suostuttelee Ratchetin auttamaan häntä etsimään avuksi kuuluisa supersankari, Kapteeni Qwark, mutta pian he huomaavat, että heidän pitää pelastaa galaksi kahden kesken.

Peli sisältää suuren määrän aseita ja laitteita, joiden avulla pelaajan tulee päihittää vihollisia ja suorittaa pulmanratkaisutehtäviä kuvitteellisen Solana-galaksin eri planeetoilla. Pelissä on myös useita minipelejä, kuten kilpailuja ja lukkojen tiirikointia, jotka pelaajan täytyy läpäistä jatkaakseen eteenpäin.

Pelaaminen
----------

*Ratchet & Clankin* pääasiallinen pelattava hahmo on Ratchet, jota pelaaja ohjaa kolmannen persoonan kuvakulmasta. Pelaaja kulkee erilaisten peliympäristöjen lävitse käyttäen monia epätavallisia aseita ja laitteita vihollisten tuhoamiseen ja esteiden ylittämiseen. Pelissä voi hankkia enintään 35 asetta ja laitetta. Pelin alussa käytettävissä on vain kaksi asetta; "OmniWrench 8000"-jakoavain, joka on monikäyttöinen lähitaisteluase, ja Bomb Glove, lyhyen välimatkan kranaatinheitin. Suorittaessaan tehtäviä pelin useilla planeetoilla pelaaja saa käyttöönsä lisää aseita ja laitteita, joita ovat muun muassa Blaster (automaattipistooli), Pyrocitor (liekinheitin) ja Suck Cannon (ase, joka imee pienet viholliset ja muuntaa ne ammuksiksi). Aseet joko löydetään tai ostetaan pulteilla, jotka ovat pelin valuuttaa. Peli sisältää myös härveleitä joihin lukeutuu mm. Swingshot (narupistooli), jolla Ratchet voi tarttua erilaisiin kohteisiin ja Hologuise, joka muuttaa Ratchetin tietynlaisen robotin näköiseksi hologrammiksi. Pultteja kerätään voitetuilta vihollisilta ja ympäri pelimaailmaa sirotelluista laatikoista. Pelaajan tulee myös ostaa ammuksia useimpiin aseisiin, mutta jotkin aseet toimivat ilman ammuksia. Ammuksia löydetään laatikoista ja ostetaan asekauppiailta. Läpäistyään pelin pelaaja voi aloittaa pelin alusta "challenge mode" -tilassa, jolloin vaikeustaso nousee merkittävästi mutta ensimmäisellä pelikerralla hankitut pultit ja aseet säilyvät. Pelaaja voi myös ostaa kultaisia aseita, jotka ovat voimakkaampia versioita tavallisista aseista. Pelihahmon terveydentilasta kertoo nanotech, jota on alussa neljä kappaletta mutta jota voi pelin edetessä laajentaa kahdeksaan.

Normaalisti Clank ratsastaa Ratchetin selässä ja toimii rakettireppuna tai jonain vastaavana laitteena. Tilanteissa, joissa Ratchet ei pysty tutkimaan jotain aluetta, Clankista tulee pelattava hahmo. Clank kykenee ohjaamaan "Gadgebotteja", itsensä kaltaisia pienempiä robotteja, ja suorittamaan niiden avulla tiettyjä tehtäviä. Kilpaileminen esiintyy pelissä leijulautakilpailujen muodossa. Jotkut kilpailut ovat tarpeellisia pelissä etenemisen kannalta, toiset taas ovat valinnaisia. Pelissä on myös yksi taso avaruustaistelua ja yksi taso säiliöalusten ampumista ilmassa lentäen. Useimmilla tasoilla on minipelejä, joilla avataan ovia, levitetään siltoja tai nostetaan alustoja.

Tarina
------

**Varoitus:  Seuraava kirjoitus paljastaa yksityiskohtia juonesta.**
Planeetta Quartulla sijaitsevassa tehtaassa valmistuu suuria tuhoojarobotteja liukuhihnalla, kun yhtäkkiä tapahtuu tuotantovirhe ja liukuhihnalta ilmestyy pieni, mutta erikoinen robotti. XJ-0461 kohtaa infobotin, katsoo tämän videonauhoitteen ja kauhistuu näkemästään. XJ-0461 pakenee planeetalta avaruusaluksella, mutta se ammutaan alas planeetta Veldinille.

Veldinillä lombax-rotuinen mekaanikko Ratchet rakentaa avaruusalusta, kun XJ-0461:n alus tekee pakkolaskun lähelle hänen kotiaan. Ratchet hakee XJ-0461:n aluksen raunioista ja antaa tälle myöhemmin lempinimen Clank. Clank näyttää Ratchetille löytämänsä infobotin, jonka nauhoitteessa blarg-rotuinen puheenjohtaja Drek selittää kotiplaneettansa olevan asumiskelvoton saasteiden ja liikakansoituksen vuoksi. Drekin ratkaisu on koota rodulleen uusi planeetta muista planeetoista ottamillaan osilla, mikä johtaisi näiden planeettojen tuhoutumiseen. Clank pelkää Drekin suunnitelman tuhoavan koko galaksin ja pyytää Ratchetia auttamaan häntä kuuluisan "supersankari" Kapteeni Qwarkin löytämisessä, jotta Drek saataisiin pysäytetyksi. Ratchet on halukas lähtemään Veldiniltä omalla avaruusaluksellaan, mutta hänen aluksestaan puuttuu elintärkeä osa: robottisytytysjärjestelmä. Clank on varustettu robottisytytysjärjestelmällä, ja hän käynnistää Ratchetin aluksen korvaukseksi tämän avusta.

Myöhemmin kaksikko saapuu planeetta Rilgarille, josta he löytävät Qwarkin tämän asuntovaunusta. Qwark rohkaisee heitä todistamaan sankarillisuutensa läpäisemällä vaarallisen esteradan päämajassaan planeetta Umbriksella. Heidän läpäistyä esteradan Clank kuitenkin johtaa itsensä ja Ratchetin Qwarkin virittämään ansaan ja kaksikko putoaa luolaan. Qwark paljastaa olevansa Drekin palveluksessa päästäkseen tämän uuden planeetan edustajaksi. Qwark jättää kaksikon taistelemaan Blargilaista Rymypetoa vastaan.

Rymypedon tuhottuaan Ratchet on katkera ja vihainen Clankille, joka antoi Qwarkin huijata heitä. Clank yrittää suostutella Ratchetia jatkamaan tehtäväänsä Drekin pysäyttämiseksi, mutta Ratchet janoaa kostoa Qwarkille. Lopulta Ratchet saa kostonsa avaruustaistelussa. Pian tämän jälkeen Drek hyökkää läheiselle planeetalle. Nähdessään Drekin aiheuttaman tuhon Ratchet tajuaa, että tämä pitää pysäyttää, jolloin hän sopii riitansa Clankin kanssa ja myöntää olleensa itsekäs jahdatessaan Qwarkia.

Yhdistäessään voimansa Ratchet ja Clank saavat selville Drekin kehittäneen Deplanetizer-nimisen aseen, jolla hän aikoo tuhota planeetta Veldinin – Ratchetin kotiplaneetan – oman planeettansa tulevalta kiertoradalta. Tästä Ratchet raivostuu. Veldinillä Ratchet ja Clank kohtaavat Drekin, joka on juuri aikeissa tuhota planeetan. Drek paljastaa, että hän saastutti rotunsa kotiplaneetan Orxonin rikastuakseen ja että hän aikoo tehdä samoin myös uudelle planeetalleen myytyään sen pinnalta kaiken elintilan. Tätä seuraa taistelu, jossa Drek kuolee. Ratchet tuhoaa Drekin planeetan käyttämällä Deplanetizeria, jolloin Veldinille sinkoutuu meteorisade. Meteorin törmäys heittää Ratchetin ja Clankin Deplanetizerin reunan yli, mutta Clankin onnistuu saada ote reunasta ja Ratchetista. Clankin käsi kuitenkin vahingoittuu pahasti Ratchetin painosta. Ratchet tarjoutuu korjaamaan Clankin käden, ja pelin päättyessä he kävelevät kohti Ratchetin kotia ystävyksinä.

Lopputekstien jälkeisessä kohtauksessa Qwark mainostaa televisiossa Personal Hygienator -nimistä laitetta, josta Ratchet ja Clank ovat vastenmielisiä ja sulkevat television.

**Juonipaljastukset päättyvät tähän.**

Kehitys ja julkaisu
-------------------

Lopetettuaan työskentelyn *Spyro the Dragon* -sarjan parissa Insomniac aikoi lanseerata uuden pelin PlayStation 2 -konsolille koodinimellä *I5* (Insomniac-peli 5). Kehittäjät eivät kuitenkaan koskaan innostuneet ajatuksesta, ja idea hylättiin kuuden kuukauden jälkeen. *Ratchet & Clank* pohjautui Brian Hastingsin esittämään ideaan pelistä, jonka pääosassa olisi avaruudessa matkaileva matelija-avaruusolio, joka keräisi erilaisia aseita pelin edetessä. Ratchetin lopulliseen muotoon päädyttiin Insomniacin harkittua useita maanpäällisiä olentoja, mukaan lukien kissoja ja rottia; kissamaiset ominaisuudet erottuivat kehittäjien mielestä edukseen muista, sillä niihin liittyi vaikutelma ketteryydestä. Toinen varhainen idea oli Ratchet, johon kiinnittyisi monta pientä robottia, jotka voisivat suorittaa erilaisia toimintoja. Insomniac kuitenkin käsitti, että monen robotin käyttäminen oli hämmentävää ja loi Ratchetin ulkonäköön epäselvyyttä, minkä vuoksi päädyttiin vain yhteen robottiin, Clankiin. Lopullisesta pelistä leikattiin vain vähän, lukuun ottamatta joitain aseita ja laitteita, jotka "eivät vain olleet hauskoja".

Pian sen jälkeen kun projektin nimi oli vaihdettu *I5*:stä *Ratchet & Clankiksi* Naughty Dog kysyi Insomniacilta haluaisivatko he käyttää Naughty Dogin *Jak and Daxter: The Precursor Legacyssa* käytettyä peliteknologiaa ja pyysivät vastineeksi Insomniacia jakamaan heidän kanssaan kaikki teknologiaan tehdyt parannukset.

Esituotanto alkoi vuoden 2001 maaliskuun lopulla 35-henkisen ryhmän voimin. Varsinainen tuotanto alkoi marraskuussa 2001, ja projektin loppuun mennessä tuotantoryhmä oli kasvanut 45 henkeen. Peli julkaistiin ensimmäisenä Pohjois-Amerikassa 4. marraskuuta 2002 ja sen jälkeen Australiassa 6. marraskuuta 2002. PAL-alueilla julkaisu tapahtui 8. marraskuuta 2002 ja Japanissa 3. joulukuuta 2002. Marraskuussa 2003 Sony lisäsi pelin Greatest hits -sarjaansa ja vastaavaan PAL-alueiden Platinum-sarjaan 22. elokuuta 2003. Japanissa peli lisättiin The Best -sarjaan 3. heinäkuuta 2003, ja se oli myös Japanissa ainoa peli, jota myytiin yhdessä PlayStation 2:n kanssa.

Pelin kehityksen aikana tehtiin eräitä virheratkaisuja, muun muassa talon sisällä käytetyn työkalun nimeltä Karma jättäminen pois.

Äänirooleissa
-------------

|  |  |  |
| --- | --- | --- |
|  Mikey Kelley  | … |  Ratchet
  |
|  David Kaye  | … |  Clank, Bob, Blarg-tiedemies, Romukauppias 
  |
|  Jim Ward  | … |  Kapteeni Copernicus Qwark, karannut sotilas, Gadgetronin toimitusjohtaja
  |
|  Kevin Michael Richardson  | … |  Puheenjohtaja Alonzo Drek, kommando, Qwarkin henkivartija 
  |
|  Mona Marshall  | … |  Vastaanottovirkailija, Edwina, Helga
  |
|  Neil Flynn  | … |  Putkimies, Skidd McMarx, Keksijä, Kaivostyöntekijä 
  |
|  Chad Michael Einbinder  | … |  Pokitarun lomakeskuksen omistaja, R.Y.N.O.-kauppias, Skidin agentti
  |
|  Jack Angel  | … |  Novalisin Pormestari 
  |
|  Chris Hatfield  | … |  Iso-Al
  |
|  Sylvia Amerito  | … |  Darla Gratch
  |
|  Melissa Disney  | … |  Leijulautailija 
  |

Vastaanotto
-----------

Peli sai hyvät arvostelut ja sitä ylistettiin hyvistä grafiikoista, pelisisällön vaihtelevuudesta ja scifi-tarinasta. Metacriticin yhteenvedossa peli sai 88 pistettä sadasta.

Lähteet
-------

1. ↑  Roper, Chris: The Weapons of Ratchet and Clank *IGN*.  25.10.2002. Viitattu 11.6.2011. (englanniksi)
2. 1 2 3 4 5 6 7 8 9  Gerstmann, Jeff: Ratchet & Clank Review *Gamespot*.  1.11.2002. Viitattu 11.6.2011. (englanniksi)
3. 1 2  Insomniac Games: *Ratchet & Clank*. *Ratchet & Clankin* ohjekirja. Sony Computer Entertainment Europe, 2002.
4. ↑  Drek: "My race, the Blarg, have a small problem. Our planet has become so polluted... that we are no longer able to dwell here. But I, Chairman Drek, have a solution... we are constructing a pristine new world using the choicest of planetary components... we will be extracting a large portion of your planet and adding it to our new one. Unfortunately, this will cause your planet to... drift into the sun, where it will explode..." (Insomniac Games: *Ratchet & Clank*)
5. ↑  Qwark: "Meet me at... Meet me at my Headquarters." (Insomniac Games: *Ratchet & Clank*)
6. ↑  Qwark: "I'm the official spokesman for Drek's new planet. I can't have you two getting in the way of my comeback." (Insomniac Games: *Ratchet & Clank*)
7. ↑  Ratchet: "He's not going to help us; he's going to kill us." // Qwark: "You catch on quick. Although there is one problem with your hypothesis, I'm not going to kill you." // Ratchet: "You're not?" // Qwark: "No (osoittaa Snagglebeastia). He is." (Insomniac Games: *Ratchet & Clank*)
8. ↑  Ratchet: "Yeah, well I'm done with this stupid hero stuff. I've got my own agenda now!" He is." (Insomniac Games: *Ratchet & Clank*)
9. ↑  Ratchet: "Yes! Qwark is history!" (Insomniac Games: *Ratchet & Clank*)
10. ↑  Ratchet: "Look, maybe you were right. This is a lot bigger than you or me. I was really selfish focusing on Qwark." (Insomniac Games: *Ratchet & Clank*)
11. ↑  Drek: Behold, "the Deplanetizer! The most powerful laser ever created... I will, of course, be there to press the button that will blow this mudball [Veldin] to smithereens!" (Insomniac Games: *Ratchet & Clank*)
12. ↑  Clank: "Ratchet? Are you... all right?" // Ratchet: "He... is... going... to... pay." // Clank: "Excuse me?" // Ratchet: "It shouldn't have taken me this long to see it. Drek is going to find out what happens when you mess with my home." (Insomniac Games: *Ratchet & Clank*)
13. ↑  Clank: "There must be another way to make a home for your people!" // Drek: "You think that's what this is about? Who do you think polluted our last world? I did. This is about... cash. You see, I've been paid for every square inch of my new world. Once the inhabitants move in, I will begin polluting this world as well. And the whole thing starts all over again." (Insomniac Games: *Ratchet & Clank*)
14. ↑  Ratchet: "Uh, Clank? You can... heh heh... pull us up now!" // Clank: "The servos in my arm appear to be broken." (Insomniac Games: *Ratchet & Clank*)
15. ↑  Ratchet: "We..uh...still need to fix that arm." (Insomniac Games: *Ratchet & Clank*)
16. ↑  Price, Ted: Postmortem: Insomniac Games' Ratchet & Clank *Gamasutra*.  13.6.2003.  Arkistoitu. Viitattu 27.7.2011. (englanniksi)
17. 1 2  McLaughlin, Rus: IGN Presents The History of Ratchet and Clank *IGN*.  27.10.2007. Viitattu 27.7.2011. (englanniksi)
18. 1 2 3  Gaz, Big: IGN Presents The History of Ratchet and Clank *Gameplanet*.  14.12.2002. Viitattu 27.7.2011. (englanniksi)
19. 1 2 3 4  Talon, Durwin S.: "6", *Comics above ground: how sequential art affects mainstream media*, s. 80–82. TwoMorrows Publishing, 2004. ISBN 978-189390531-3. Google Books (viitattu 27.7.2011). (englanniksi)
20. ↑  Ted Price: Postmortem: Insomniac Games' Ratchet & Clank (sivu 2)  13.6.2003.  Arkistoitu. Viitattu 9.5.2023. (englanniksi)
21. ↑  Ratchet & Clank *Ratchet & Clank Australia*. Viitattu 27.7.2011. (englanniksi)
22. ↑  Ratchet & Clank *Ratchet & Clank United Kingdom*.  Arkistoitu 8.5.2012. Viitattu 27.7.2011. (englanniksi)
23. ↑  Ted Price: Postmortem: Insomniac Games' Ratchet & Clank (sivu 3)  13.6.2003.  Arkistoitu. Viitattu 9.5.2023. (englanniksi)
24. ↑  Metacritic

Aiheesta muualla
----------------

* *Ratchet & Clank* MobyGamesissa (englanniksi)
* Insomniac Gamesin virallinen sivusto

|  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Ratchet & Clank |
| --- |
|  |
| Pelit | 

|  |  |
| --- | --- |
| Alkuperäinen sarja | 
* *Ratchet & Clank* (vuoden 2016 versio)
* *2: Going Commando*
* *3*
* *Gladiator*
* *Size Matters*

 |
|  |
| *Future* -sarja | 
* *Tools of Destruction*
* *Quest for Booty*
* *A Crack in Time*
* *Nexus*

 |
|  |
| Uusi sarja | 
* *Rift Apart*

 |
|  |
| Spin-offit | 
* *Going Mobile*
* *Secret Agent Clank*
* *All 4 One*
* *QForce*

 |

 |
|  |
| Hahmot | 
* Ratchet
* Clank
* Kapteeni Qwark
* Puheenjohtaja Drek
* Tohtori Nefarious
* Luna
* Keisari Percival Tachyon
* Muut hahmot

 |
|  |
| Aiheeseen liittyvät | 
* Elokuva
* *Jak X*
* *PlayStation Move Heroes*
* *The Ratchet & Clank Trilogy*

 |

 |